巨濟弟書夢求詩爲賦古風云
作者：鄭剛中
朝代：宋

paragraphs: 稽首叩微妙，下筆書符若風雨。
又復沃之瓊丘泉，過口腹腸如火煮。
臨行戒以食腥穢，轉首蘧然成栩栩。
吾聞有夢皆想成，此夢怪奇非想取。
良由夙業種根凈，故此通玄受真語。
會當役使三足烏，倒景乘風見王母。
惟予墮入世網中，非孔非顔莫知祖。
獨知抱正禦魑魅，符篆常疑不吾補。
但留真火固臍下，每視丹砂賤於土。
饑來得飽即快意，荼薺羶臊等甘苦。
那知好慕長生人，保練形神乃如許。
因觀侯夢悟昔非，嘆恨此身殊椎魯。
便尋金篦去眼膜，爲汝他年看輕舉。